b'\n_START_ARTICLE_\nPaddel\n_START_SECTION_\nKano og kajak pagaj\n_START_PARAGRAPH_\nDet danske ord pagaj stammer fra det nederlandske ord pagaai, som er en malaysisk kanolignede padle hjembragt af opdagelsesrejsende. Pagajen er en s\xc3\xa6rlig form for \xc3\xa5re, der benyttes n\xc3\xa5r man ror kajak. I mods\xc3\xa6tning til en almindelig \xc3\xa5re er der et blad i hver ende af pagajen, s\xc3\xa5 ens tag bliver en kontinuerlig bev\xc3\xa6gelse, hvor man skiftevis tager et tag i den ene side og samtidig f\xc3\xb8rer bladet frem til startposition p\xc3\xa5 den anden side af kajakken._NEWLINE_P\xc3\xa5 den oprindelige pagaj fra Gr\xc3\xb8nland, som p\xc3\xa5 gr\xc3\xb8nlandsk hedder en paatit (dansk en gr\xc3\xb8nlandsk \xc3\xa5re) har bladene ikke nogen vinkel ( skivning ) i forhold til hinanden. Den gr\xc3\xb8nlandske \xc3\xa5re er i st\xc3\xa6rk fremgang blandt havkajakroere p\xc3\xa5 grund af dens lette gang i vandet. P\xc3\xa5 almindelige "Euroblade" og Wingpagajer sidder de to blade ofte i en vinkel, og en pagaj kan s\xc3\xa5ledes v\xc3\xa6re enten h\xc3\xb8jre- eller venstredrejet. Det betyder at roeren skal rotere pagajen med den ene h\xc3\xa5nd og lade den rotere i den anden. P\xc3\xa5 h\xc3\xb8jreskivede pagajer holder man s\xc3\xa5ledes konstant fast med h\xc3\xb8jre h\xc3\xa5nd og lader den rotere i venstre. Det modsatte g\xc3\xb8r sig g\xc3\xa6ldende for venstreskivede pagajer. I l\xc3\xb8bet af de seneste \xc3\xa5r er b\xc3\xa5de Euro og Wingpagajer blevet brugt uden skivning da det er mere sk\xc3\xa5nsomt for h\xc3\xa5ndled og generelt medf\xc3\xb8rer mindre antal skader._NEWLINE_Omkring \xc3\xa5r 1990 begyndte man at producere pagajer i kul/glasfiber og fik dermed mange flere muligheder, end da pagajen var lavet i rent tr\xc3\xa6 eller med aluminiumssk\xc3\xa6fte og tr\xc3\xa6blade._NEWLINE_Wingpagajens virkem\xc3\xa5de er en smule anderledes en andre pagajer. "Wing" er det engelske ord for vinge, og pagajen virker p\xc3\xa5 samme m\xc3\xa5de som en vinge. Pagajens gang gennem vandet skaber et sug p\xc3\xa5 forsiden ( oversiden ) som g\xc3\xb8r at pagajen mister mindre fremdrift end andre pagajer._NEWLINE_Pagajer er typisk lavet af glasfiber, kulfiber, aluminium eller tr\xc3\xa6.'